钦定古今图书集成/明伦汇编/氏族典/第394卷 > 李燔
## 钦定古今图书集成/明伦汇编/氏族典/第394卷 > 李燔

按《宋史李燔传》：“燔字敬子，南康建昌人。少孤，依舅氏。
中绍熙元年进士第，授岳州教授。未上，往建阳从朱
熹学。熹告以曾子弘毅之语，燔退，以‘弘’名斋，改襄阳
府教授，复往见熹，熹嘉之。凡诸生未达者，先令访燔，
俟有所发，乃从熹折衷。熹谓人曰：‘燔进学可畏，他日
任斯道者，必燔也’。熹没，学禁严，燔率同门往会葬，视”
封窆不少怵。除大理司直，辞，寻添差江西运司干办
公事。会洞寇作乱，帅漕议平之。燔曰：“寇非吾民邪？然
其如是，以有司贪刻者激之，及将校之邀功者逼成
之耳。反是而行之，则皆民矣。”帅漕曰：“谁可行者？”燔请
自往，乃分兵守险，驰辩士谕贼逆顺祸福，寇皆帖服。
改通判潭州。真德秀为长沙帅，一府之事咸谘燔，不
数月辞归。是时史弥远废皇子竑，燔以《三纲》所关，自
是不复出。卒，赠直文华阁，谥文定。孙镳，登进士第。